
Forord

I min forrige bok, Livet trives best på kanten av kaos. Kvantefysikk i møte med psykologi, utforsket jeg den mulige sammenhengen mellom vår erfaringsverden og fysikkens beskrivelse av virkeligheten bak den konkrete og synlige verden. Bevissthet var et av temaene jeg berørte der, og som jeg ønsket å fordype meg i. Slik oppsto etter hvert ideen til denne boken. Og fordi mitt anliggende er å formidle mulige veier til å leve mest mulig i pakt med seg selv, fikk den tittelen For at vi skal kjenne livet. Om bevissthet, uvanlige opplevelser og vår virkelighetsforståelse.

All psykologisk utvikling handler om å bli et bevisst menneske. Men bevissthet blir i dag sett på som noe videre og dypere enn bare det som foregår i den enkelte og i hjernen. Den har også å gjøre med oppfatningen av hva virkeligheten dypest sett er. Den pågående forskningen angår fagområder som fysikk, psykologi, medisin, teologi og filosofi. Som psykoterapeut og i mitt eget private liv har jeg opplevd mye som har forundret meg, og som jeg mener kan forstås ut fra et utvidet syn på virkeligheten generelt og på mennesket spesielt.

Det finnes etter hvert mye litteratur og mange tilgjengelige foredrag på internett om temaet bevissthet. Mitt håp er likevel at mitt perspektiv kan være til glede og nytte for en del mennesker, og kanskje kan det inspirere noen til å søke videre. Det har vært en utrolig spennende, lærerik og gledefylt prosess å sette meg inn i forskjellige tilnærminger til temaet og forsøke å utforme stoffet på en leservennlig måte.

Som forfatter er det interessant og inspirerende å kunne snakke med andre, både leg og lærd, om det jeg skriver. En hjertelig takk for gode samtaler går først og fremst til professor emeritus i fysikk Øyvind Grøn. Han har vist en utrolig åpenhet for alle mine spørsmål og spekulasjoner om en mulig sammenheng mellom bevissthet/ psykologi og kvantefysikk. Samtalene har klargjort mye for meg, noe jeg håper kommer frem i teksten.

Flere venner har fulgt skriveprosessen tett og har lest hele eller deler av manus: Toril Solheim, Bente Moe, Aslaug Haug og Anne Skottvåg. Deres interesse, oppmuntrende kommentarer, forslag til litteratur og innspill til utformingen av stoffet har vært til uvurderlig hjelp. Dessuten har Mette Hjelmark sjenerøst stilt et utdrag fra sin egen bok til disposisjon for mitt prosjekt. Tusen takk til dere alle!

En spesiell takk går til redaktør og forfatter laura Djupvik, som også har fulgt prosessen tett. Hennes klare blikk på teksten og grundige arbeid har unektelig gjort boken mer leservennlig. Som forfatter er det godt å møte hennes respektfulle holdning til arbeidet.

Det er viktig at teksten i en bok er lettfattelig, og at språket er klart, noe Trude Monsen og Bjørg Foss har bidratt vesentlig til. Hjertelig takk!

Fortellinger om uvanlige opplevelser danner bakteppet for boken, og en hjertelig takk går selvsagt til dem som har delt sine erfaringer med meg og tillatt meg å bruke dem i boken. Det gjør boken mer livsnær, og mange lesere vil kunne kjenne seg igjen i noen av opplevelsene. Et par av disse fortellingene har jeg skrevet om i Når dører åpner seg (Genesis, 2005), mens andre har jeg nylig fått del i gjennom samtaler eller aktuelle bøker.

Takk til forfatter Emil Skartveit som har gitt meg tillatelse til å bruke diktet hans «Eg er». jeg ble kjent med diktet gjennom Poesiringen og synes det illustrerer godt dette vi ikke vet hva er, og som vi kaller bevissthet.

Og en stor takk går selvsagt til Flux Forlag med Trine line Biong i spissen samt hennes medarbeidere Frida Elvira Pettersen og Pernille Blomstrøm. De har vist stor interesse for boken, og samtaler over noen kaffekopper underveis har vært oppmuntrende og til stor glede.

Da gjenstår det å ønske deg som leser en god leseropplevelse og forhåpentligvis et bidrag til din forståelse av virkeligheten og ditt personlige liv.

Fornebu, desember 2024

Astri Hognestad


EG ER


Eg er i den djupaste sorga

Eg er i den mørkaste natt

Når regnver og vind i sjela kryp inn

og gleda har slokna og dratt.

Eg er i den blømande enga

Eg er der med kåtskap og leik

Når sola ho ler og hugen din ber

om nåde; so brennheit og bleik.

Eg er alt du fryktar og elskar

Eg er som eit botnlaust hav

Når leikamen din i natta blir min

Finn lysta på mørkret si grav.

Eg er alt du blir, eg er alt du var

Eg er alt du saknar, eg er alt du har

Eg er både spørsmål og undrande svar.

EMIL SKARTVEIT




Innledning

«Bevissthet ble oppfunnet for at vi skulle kjenne livet.»[1] Det er hjerneforskeren Antonio Damasio som skriver disse ordene i sin bok The Feeling Of What Happens. Han beskriver utviklingen av bevissthet og samler det hele i denne ene poetiske setningen.

De fleste av oss tror vi vet hva bevissthet er. Vi er mer eller mindre bevisste på det vi gjør, vi undersøker bakgrunnen for hendelser for å forstå sammenhenger i livet vårt, vi tar stilling til saker og ting, vi planlegger, vi endrer oss, vokser og modnes. Det er liksom en selvfølge at vi vet hva det vil si å være et bevisst menneske. likevel, når det i dag forskes på og snakkes om bevissthet i vår vestlige kultur, er det nettopp fordi forskere er opptatt av å vite mer konkret hva ordet dekker, hvordan bevissthet oppstår, eller hvor den kommer fra. Det dreier seg om noe helt grunnleggende i livet vårt og kanskje noe i hele universet, noe vi alle har del i, men som det har vist seg vanskelig å definere ut over å beskrive noen aspekter ved bevissthetens funksjon.

Bevissthet er et aktuelt tema innen flere fagfelt, både nevrofysiologi, filosofi, psykologi og fysikk. Fordi det handler om menneskets essens, dets sjel eller dets egentlige natur, har det alltid vært et tema. Bevissthet er altså ikke et nytt interessefelt og fagfelt, men ulike ord har blitt brukt om det vi kan anta dreier seg om samme fenomen.

Da jeg skrev boken Livet trives best på kanten av kaos, slo det meg i hvor stor grad fysikere i 1920-årene og fremover hadde vektlagt hvilken rolle bevissthet spiller ved eksperimenter. Bevissthet påvirket resultatet av eksperimenter, mente man, men ingen kunne si på hvilken måte bevissthet spilte en rolle, eller hva det var ved bevissthet som påvirket. Slik er det fortsatt. Hva er bevissthet egentlig? Nå virker fysikere mindre interessert i hvilken rolle bevissthet spiller, og det til tross for at vårt bevisste liv og våre erfaringer, som er subjektive, utgjør størstedelen av livet.

Men fysikkens anliggende og fokus er noe annet enn det subjektive. I fysikken må man kunne gjenta eksperimenter som så viser det samme resultatet, før man sier at noe er bevist. En teori må kunne falsifiseres, som det heter. Det innebærer å oppdage eventuelle feil ved en teori for i neste omgang å kunne korrigere den og bekrefte den.

Selv om ikke alt kan forklares og bevises ut fra fysikkens metoder, er vi likevel påvirket av fysikkens tenkemåte. Vi vil i stor grad ha bevis eller i alle fall en forklaring på de opplevelsene vi har. Men hva er kriteriene for et bevis? Hvilke metoder skal til for at det er bevis godt nok til å bli akseptert som en troverdig sannhet? Noen fenomener, som å se en avdød eller høre en stemme som formidler et budskap fra en annen dimensjon, har med sjelen eller bevisstheten å gjøre, men slike opplevelser lar seg ikke gjenta med eksperimenter. Derfor må man bruke andre metoder for å vise at det vi opplever, er en del av vår virkelighet. Det gjelder også merkelige og meningsfylte sammentreff som er unike i sin natur, det som kalles synkronisitet. Noen kan se fjerne steder og det som foregår der, uten å bruke de vanlige sansene. Ved å konsentrere seg om det spesielle stedet dannes indre bilder av det. Det går under betegnelsen remote viewing, eller klarsyn på norsk. Ingen av disse hendelsene kan bevises på den måten fysikken fører bevis. Det gjelder ikke minst mystiske erfaringer (i religionspsykologisk betydning av ordet), det vil si erfaringer der man opplever å være i kontakt med en guddommelig virkelighet. Nær-døden-opplevelser (NDO) er også et felt der erfaringene går langt ut over hverdagsbevisstheten, og vi ikke kan bevise at de er virkelige. Disse erfaringene reiser stadig nye spørsmål. Hva er egentlig virkelig? Det er forsket mye på denne typen erfaringer, og vi skal komme tilbake til dem etter hvert. Foregår alt i hjernen? Hvordan har vi tilgang til det? Finnes det funksjoner i oss eller rundt oss som vi ikke kjenner?

Det ubevisste eller det underbevisste er moderne ord. De gamle greske filosofer, som vi ofte refererer til, snakket om ulike trekk ved mennesket som universelle. Menneskets sjel er en del av en større helhet.[2] Det kan se ut som at vi i dag nærmer oss den greske måten å uttrykke oss på når vi snakker om bevissthet, men på en mer nyansert måte. I andre kulturer er det en selvfølge at sjelen er en del av en større virkelighet. I hinduistisk filosofi brukes begrepet atman om menneskets innerste kjerne, sjelen eller selvet, som noen kaller det, og den er en del av brahman, som er usynlig, uforanderlig og til stede i alt. Brahman finnes også i hver av oss som atman, det udødelige selvet som defineres som ren væren og ren bevissthet.[3] I jungiansk psykologi bruker man begrepet Selvet (med stor S) om en dypere og mer omfattende instans i mennesket, og som har en forbindelse til noe som er større enn oss.

Mange tror ikke at det finnes uforklarlige hendelser. Utenomhverdagslige fenomener har ingen selvsagt plass i den dominerende virkelighetsforståelsen i vår tid. De beskrives gjerne enten som innbilning, overtro eller manglende informasjon til å kunne forklare det. logisk er det i alle fall ikke! «Hvis man ser avdøde mennesker, så er det en umulighet. Da er det i så fall noe som foregår utelukkende i hjernen.» Kanskje kan hjerneforskerne etter hvert forstå hjernens mysterier på en måte som gir oss en naturlig forklaring. Men kan det tenkes at det heller er uttrykk for at vi er blitt for ensidige i vår oppfatning av verden og livet? ligger det ikke en viss arroganse i en slik ‘tro’ på at alt egentlig kan forklares bare vi kommer langt nok innen naturvitenskapelig forskning?

På mange områder kan vi si at vi er blitt mer bevisste, og at menneskeheten har ‘gått fremover’. Samtidig ser vi mer destruktiv atferd blant mennesker: fokus på det ytre som penger og status med de konsekvensene det har, vold, drap, ekstremistbevegelser, autoritære ledere, kriger, naturødeleggelser med den følge at noen dyrearter blir utryddet, og truer det biologiske mangfoldet. På noen måter utvider vår bevissthet perspektivet, på andre områder er det som om destruktive sider overtar og undergraver bevisstheten. Hva skal til for å endre og utvide bevisstheten i konstruktiv retning?

Disse temaene vil jeg gå mer i dybden på i denne boken. Prosessen med å skrive har gjort at jeg har kretset rundt temaene, vendt tilbake til dem og gått i dybden på dem etter hvert. Med en metafor kan jeg kanskje beskrive prosessen som en spiral mer enn som en lineær utvikling. jeg har alltid vært opptatt av temaer knyttet til bevissthet, forståelse av virkeligheten, men da brukt andre ord for det. Undringen som har vokst frem i kjølvannet av å kunne gi slipp på forestillinger som har begrenset mitt syn på livet, blir stadig sterkere. Denne undringen preger nok boken.

Noen lesere vil nok synes at enkelte avsnitt er krevende og vanskelig å forstå. jeg tror det er mulig å få med seg hovedbudskapet uten å dvele ved slike avsnitt, eventuelt vende tilbake til dem senere.

Da begynner vi ferden inn i bevisstheten.

